་སྙིང་རྗེ་ཆེ། །རྒྱན་རྣམས་ཐམས་ཅད་འཛིན་པ་ཡི། །ལྷ་མོ་བརྒྱད་པོ་རྣམས་ཀྱིས་མཆོད། །དཀར་མོ་རི་དྭགས་མཚན་མ་འཛིན། །ཆོམ་རྐུན་བདུད་ལས་རྒྱལ་བའི་སྣོད། །རོ་ལངས་མ་ནི་ཆུ་ལག་མ། །གྷསྨ་རཱི་ནི་སྨན་འཛིན་ཅིང་།། པུཀྐ་སཱི་ནི་རྡོ་རྗེའི་ལག།དེ་བཞིན་རི་ཁྲོད་མ་རོ་འཛིན། །གདོལ་པ་མོ་ནི་ཅང་ཏེའུ་བརྡུང་། །འདི་རྣམས་ཀྱིས་ནི་གཙོ་བོ་མཆོད། །འདོད་ཆགས་ཆེན་པོས་རྗེས་ཆགས་པ། །གཡུང་མོས་སྐུ་ལ་འཁྱུད་པ་ཉིད། །ཨོཾ་སརྦ་ཏ་ཐཱ་ག་ཏ་པཱུ་ཛ་བཛྲ་སྭ་བྷཱ་ཝ་ཨཱདྨ་ཀ྅ོ་ཧྃ་ཞེས་བརྗོད་པར་བྱའོ། །དེ་ནས་ཡང་ལྷ་མོ་བརྒྱད་པོས་བསྟོད་པར་བསམ་ཞིང་། རོལ་མོ་དང་བཅས་པས་དངོས་སུ་རང་གིས་བསྟོད་དེ། དང་པོར་བླ་མ་ལ་བསྟོད་པ་ནི། བསྟོད་པ་མདོར་བསྡུས་པའམ་ཡང་ན་དཔལ་ཁ་སྦྱོར་ལས་བྱུང་བ། སྟོང་པའི་སྙིང་པོར་ཕྱག་འཚལ་བསྟོད། །རྟོག་པ་ཐམས་ཅད་ཡང་དག་སྤངས། །ཐམས་ཅད་མཁྱེན་པའི་ཡེ་ཤེས་ཚོགས། །ཡེ་ཤེས་སྐུ་ལ་ཕྱག་འཚལ་བསྟོད། །འགྲོ་བའི་མི་ཤེས་གཅོད་པ་ཅན། །དག་པའི་དེ་ཉིད་སྟོན་མཛད་པ༑༑བདག་མེད་ཆོས་རྣམས་ལས་བྱུང་བའི། །རྡོ་རྗེ་སེམས་དཔར་ཕྱག་འཚལ་བསྟོད༑༑རྫོགས་སངས་རྒྱས་དང་བྱང་ཆུབ་སེམས། །ཕ་རོལ་ཕྱིན་པའི་ཡོན་ཏན་རྣམས༑༑མགོན་པོ་ལས་ནི་རྟག་ཏུ་འབྱུང་། །བྱང་ཆུབ་སེམས་ལ་ཕྱག་འཚལ་བསྟོད༑༑དཀོན་མཆོག་གསུམ་དང་ཐེག་ཆེན་དང་། །དེ་བཞིན་བསྟན་དང་འགྲོ་བ་དང་། ཁམས་གསུམ་པོ་ནི་འདི་དག་ཀུན། །འགྲོ་བའི་དཔའ་བོར་ཕྱག་འཚལ་བསྟོད༑༑ཡིད་བཞིན་ནོར་བུ་ལྟར་གྱུར་པའི། །འགྲོ་བའི་དད་པའི་དོན་བསྒྲུབ་ཕྱིར༑༑དཔལ་ལྡན་བདེ་གཤེགས་བཀའ་བཞིན་མཛད། །སངས་རྒྱས་སྲས་པོར་ཕྱག་འཚལ་བསྟོད། །ཅེས་པས་སོ། །དེ་ནས་ལྷ་ལ་བསྟོད་པ་ནི། དེ་བཞིན་གཤེགས་པ་ཐམས་ཅད་རིགས་ལྔའི་ངོ་བོ་ཡིན་པས། མི་བསྐྱོད་རྡོ་རྗེ་ཡེ་ཤེས་ཆེ།། རྡོ་རྗེ་དབྱིངས་ནི་མཁས་ཆེན་པོ། །རྡོ་རྗེ་གསུམ་མཆོག་དཀྱིལ་འཁོར་གསུམ། ། རྡོ་རྗེ་དབྱངས་ལ་ཕྱག་འཚལ་བསྟོད། །རྣམ་པར་སྣང་མཛད་དག་པ་ཆེ། །རྡོ་རྗེ་ཞི་བ་དགའ་ཆེན་པོ། །རང་བཞིན་འོད་གསལ་མཆོག་གི་མཆོག།སྟོན་པ་རྡོ་རྗེར་ཕྱག་འཚལ་བསྟོད། །རིན་ཆེན་རྒྱལ་པོ་རབ་ཏུ་ཟབ། །རྡོ་རྗེ་ནམ་མཁའ་དྲི་མ་མེད༑༑རང་བཞིན་དག་པས་གོས་པ་མེད། །རྡོ་རྗེ་སྐུ་ལ་ཕྱག་འཚལ་བསྟོད། །རྡོ་རྗེ་དཔག་མེད་རྒྱལ་པོ་ཆེ། །མི་རྟོག་ནམ་མཁའ་རྡོ་རྗེ་འཛིན། །འདོད་ཆགས་ཕ་རོལ་ཕྱིན་པ་བརྙེས། །རྡོ་རྗེ་གསུང་ལ་ཕྱག་འཚལ་བསྟོད། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་རྫོགས་མཛད་པ། །དངོས་ཉིད་དག་པ་ཉིད་ལས་བྱུང་། །ལས་ཀྱི་རྡོ་རྗེར་ཕྱག་འཚལ་བསྟོད། །ཅེས་བྱ་བ་དང་། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར། ཁྱོད་ནི་ཉིད་ཀྱི་ཐུགས་ཀྱི་མཆོག་བརྙེས་པ། ཁྱོད་ཀྱིས་རྒྱུ་དང་མི་རྒྱུའི་འགྲོ་ཀུན་བརྒྱན། །སྙིང་རྗེའི་ཐུགས་ཀྱིས་སེམས་ཅན་སད་མཛད་པ། །ཀུན་རྫོབ་སྒྱུ་མས་འབྲས་བུ་བསྒྲུབས་པ་ཉིད། །ཧེ་རུ་ཀ་དཔལ་རྡོ་རྗེ་ཡིད་ཀྱིས་དགྱེས། །ཞེས་བྱ་བས་བསྟོད། གཞན་ཡང་སྤྲོས་པ་ལ་དགའ་ན། ཐམས་ཅད་དངོས་པོའི་རང་བཞིན་མཆོག།ཅེས་བྱ་བ་ལ་སོགས་པ་ཉི་ཤུ་པ་དང་། རྡོ་རྗེ་གུར་ལས་གསུངས་པའི་བསྟོད་པའི་ཁྱད་པར་གསུངས་པ་རྣམས་ཀྱིས་ཀྱང་བསྟོད་ལ། ཨོཾ་སརྦ་ཏ་ཐཱ་ག་ཏ་སྟུ་ཏི་བཛྲ་སྭ་བྷཱ་ཝ་ཨཱདྨ་ཀ྅ོ་ཧཾ། ཞེས་བརྗོད་པར་བྱའོ། །དེ་དག་ཀྱང་སློབ་དཔོན་མི་ཐུབ་ཟླ་བའི་ཡན་ལག་ཐ་དད་དུ་གསུངས་ཀྱང་། ཕྱིའི་མཆོད་པ་དང་། ནང་གི་དང་། ཡིད་ལས་བྱུང་བ་དང་། བསྟོད་པའི་མཆོད་པ་ཞེས་བྱ་བ་ཡིན་པས། མཆོད་པའི་ཁོངས་སུ་བསྡུར་རུང་བ་ཡིན་ནོ། །དེ་ནས་སྡིག་པ་བཤགས་པ་ལ་སོགས་པ་བྱ་སྟེ། དེ་ཡང་མདོར་བསྡུས་པ་རྡོ་རྗེ་གུར་ལས་འབྱུང་བ། དཀོན་མཆོག་གསུམ་ལ་སྐྱབས་སུ་མཆི། །ཞེས་བྱ་བ་ལ་སོགས་པ་བརྗོད་པའམ། ཡང་ན་རྒྱས་པར་བྱ་སྟེ། ཐོག་མེད་དུས་ནས་འཁོར་བ་ནི། །བདག་གིས་སྡིག་པ་གང་བགྱིས་དང་། །བགྱིས་སྩལ་གང་ཡིན་དེ་རིང་འདིར། །གཙོ་བོས་སླར་ཡང་བསྡམ་པར་འཚལ། །རྒྱལ་བ་སྲས་དང་བཅས་རྣམས་དང་། །འགྲོ་གཞན་ལེགས་བྱས་གང་ཡིན་པ། །དེ་དག་ཀུན་ལ་ཡི་རང་སྟེ།། བྱང་ཆུབ་ཏུ་ནི་བདག་གིས་བསྔོ། །སངས་རྒྱས་ཆོས་དང་དགེ་འདུན་ལ། །དེ་རིང་བདག་ནི་སྐྱབས་སུ་མཆི། །ཞེས་བརྗོད་དེ་དོན་ཡང་དྲན་པར་བྱའོ། །གཞན་ཡང་སྤྲོས་པ་ལ་དགའ་ན། ཆོས་ཀྱི་འཁོར་ལོ་བསྐོར་བར་བསྐུལ་བ། མྱ་ངན་ལས་མི་འདའ་བར་གསོལ་བ་གདབ་པའང་བྱའོ། །དེ་ནས་གཞན་ཡང་བྱང་ཆུབ་གྱི་སེམས་ཀྱི་དགོས་པ་དྲན་པར་བྱ། བྱང་ཆུབ་ཀྱི་སེམས་གཉིས་བསྐྱེད་པ་ལ་བསྐུལ་བའི་ཕྱིར། འཁོར་བའི་སྡུག་བསྔལ་བཅད་པ་དང་། །དགེ་བ་རྣམས་ནི་སྤེལ་བའི་ཕྱིར༑༑བྱང་ཆུབ་སེམས་གཉིས་བསྐྱེད་ནས་སུ། །འགྲོ་རྣམས་དེ་རིང་མགྲོན་དུ་གཉེར༑༑སངས་རྒྱས་གྱུར་ནས་འགྲོ་བ་རྣམས། །མ་ལུས་སྲིད་མཚོ་ལས་བསྒྲལ་ཕྱིར༑༑ཞེས་བརྗོད་དེ། དེའི་དོན་དྲན་པར་བྱ་སྟེ། འགྲོ་བའི་དོན་གྱི་ཕྱིར་བྱང་ཆུབ་ཏུ་སེམས་བསྐྱེད་དོ། །ཞེས་དྲན་པར་བྱའོ། །དེ་ནས་སྨོན་པའི་སེམས་བསྐྱེད་པ་དང་༑ འཇུག་པ་དང་། རིགས་ལྔའི་སྡོམ་པ་མ་ལུས་པར་ཐོབ་པར་བྱ་བའི་ཕྱིར། སངས་རྒྱས་བྱང་ཆུབ་སེམས་དཔའ་ཀུན། །བདག་ལ་དགོངས་པར་མཛད་དུ་གསོལ༑༑བདག་ནི་ཆེ་གེ་ཞེས་བགྱི་བས། །དུས་འདི་ནས་ནི་བཟུང་ནས་སུ། ། ཇི་སྲིད་བྱང་ཆུབ་སྙིང་པོའི་བར། །ཇི་ལྟར་དུས་གསུམ་མགོན་པོ་རྣམས། །བྱང་ཆུབ་ཏུ་ནི་ངེས་མཛད་པའི། །བྱང་ཆུབ་སེམས་ནི་བླ་མེད་པའི། །དམ་པ་བདག་གིས་བསྐྱེད་པར་བགྱི། །དགེ་བའི་ཆོས་ནི་སྡུད་པ་དང་། །སེམས་ཅན་དོན་བྱེད་ཚུལ་ཁྲིམས་དང་། །ཚུལ་ཁྲིམས་བསླབ་པ་དེ་རྣམ་གསུམ། །སོ་སོར་བདག་གིས་བརྟན་པོར་གཟུང་། །སངས་རྒྱས་ཆོས་དང་དགེ་འདུན་ཏེ། །བླ་ན་མེད་པའི་དཀོན་མཆོག་གསུམ། །སངས་རྒྱས་རྣལ་འབྱོར་ལས་བསྐྱེད་པའི། །སྡོམ་པ་དེང་ནས་བརྟན་པོར་གཟུང་། །རྡོ་རྗེ་རིགས་མཆོག་ཆེན་པོ་ལ། །རྡོ་རྗེ་དྲིལ་བུ་ཕྱག་རྒྱ་ཡང་༑༑ཡང་དག་ཉིད་དུ་གཟུང་བར་བགྱི། །སློབ་དཔོན་དག་ཀྱང་གཟུང་བར་བགྱི༑༑རིན་ཆེན་རིགས་མཆོག་རྣལ་འབྱོར་གྱིས། །དམ་ཚིག་ཡིད་དུ་འོང་བ་ལ།། ཉིན་རེ་ཞིང་ནི་དུས་དྲུག་ཏུ། །སྦྱིན་པ་རྣམ་བཞི་རྟག་ཏུ་སྦྱིན། །བྱང་ཆུབ་ཆེན་པོ་ལས་བྱུང་བའི། །པདྨའི་རིགས་ཆེན་དག་པ་ལ། །ཕྱི་ནང་གསང་བའི་ཐེག་པ་གསུམ༑༑དམ་པའི་ཆོས་ནི་མ་ལུས་གཟུང་། །ལས་ཀྱི་རིགས་མཆོག་ཆེན་པོ་ལ། ། སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་གཟུང་བར་བགྱི། །མཆོད་པའི་ལས་ཀྱང་ཅི་ནུས་བགྱི། །བྱང་ཆུབ་སེམས་ནི་བླ་མེད་པ། །དམ་པ་བདག་གིས་བསྐྱེད་པར་བགྱི། །སེམས་ཅན་ཀུན་གྱི་དོན་གྱི་ཕྱིར། །སྡོམ་པ་མ་ལུས་གཟུང་བར་བགྱི། །མ་བསྒྲལ་བ་རྣམས་བསྒྲལ་བར་བགྱི། །མ་གྲོལ་བ་རྣམས་དགྲོལ་བར་བགྱི། །དབུགས་མ་ཕྱིན་པ་དབུགས་དབྱུང་ཞིང་། །སེམས་ཅན་མྱ་ངན་འདས་ལ་དགོད། །ཅེས་ལན་གསུམ་བཟླས་ཏེ་འདིས་ནི་དམ་ཚིག་དང་སྡོམ་པ་མཐའ་དག་བླང་བར་འགྱུར་རོ། །དེ་ནས་འབྱོར་པས་ལྷ་དང་འབྱུང་པོ་སོ་སོའམ་དུས་གཅིག་ཏུ་ཆོ་ག་ལས་འབྱུང་བ་བཞིན་གཏོར་མ་ཕུལ་ལ་ཕྲིན་ལས་བཅོལ་བར་བྱའོ། །དེ་ནས་ལྷག་ཆད་བསྐང་བའི་ཆོ་ག་བྱ་བའི་ཕྱིར་ཡི་གེ་བརྒྱ་པ་བརྗོད་དོ། །བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས༑༑བླ་མ་མགོན་པོས་སྐྱབས་མཛོད་ཅིག།གཙོ་བོ་རྡོ་རྗེ་འཛིན་པ་སྟེ། ། ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་སྐྱབས་སུ་མཆི། །ཞེས་བརྗོད་ལ། དེའི་མཐར་ཨོཾ་བཛྲ་མུཿཞེས་བརྗོད་པས་སྤྱན་དྲངས་པ་རྣམས་གཤེགས་སུ་གསོལ་ཏེ། བསྐྱེད་པ་རྣམས་རང་ལ་བསྡུས་ལ། མེ་ཏོག་ཚོམ་བུ་དབུས་སུ་བསྡུ་བར་བྱའོ། །དེ་ནས་རང་གི་སྟན་ལ་འདུག་སྟེ། སློབ་དཔོན་ནག་པོ་པའི་ལུགས་ལྟར་སྔར་གྱི་དེ་དག་ཐུན་མཚམས་ཀྱི་བྱ་བར་བྱ་སྟེ། སླར་ཡང་ཡི་དམ་གྱི་ལྷ་སྤྱན་དྲངས་ནས་བརྩམས་ཏེ། བསྐྱེད་པའི་རིམ་པ་དང་རྫོགས་པའི་རིམ་པ་སྟན་གཅིག་ལ་རྫོགས་པར་བསྒོམས་ལ། ལངས་ཏེ་དག་པ་རྗེས་སུ་དྲན་པ་དང་། རྡོ་རྗེའི་གླུ་བླང་བ་དང་། སྨོན་ལམ་གདབ་ཅིང་ཀུན་ཏུ་སྤྱོད་པའི་དུས་ཐམས་ཅད་དུ༑ སྤྱོད་ལམ་གྱི་རྣལ་འབྱོར་གྱིས་གནས་པར་བྱའོ། །བརྩོན་འགྲུས་དང་འབྱོར་པ་དང་ལྡན་པས་མཆོད་པ་དང་གཏོར་མའང་སྔར་བཞིན་དུ་སྤྱད་པར་བྱའོ། ། གཞན་ཡང་ཛཾ་བྷ་ལ་ལ་ཆུ་སྦྱིན་པ་ལ་སོགས་པ་ཟས་ཀྱི་སྔོན་དུ་བྱ་བ་རྣམས་བྱས་ཏེ་ཟས་ཀྱི་དུས་སུ་དང་པོ་བླ་མ་དང་ལྷ་ལ། ཨོཾ་བཛྲ་ནཻ་བིདྱེ་ཨཱཧཱུྃཿ་ཞེས་བརྗོད་དེ་ཕུད་དབུལ། དེ་ནས་ཆོས་སྐྱོང་བ་ལ་གཏོར་མ་སྦྱིན། དེ་ནས་ཨོཾ་ཧ་རི་ཏེ་སྭཱ་ཧཱ། ཞེས་པས་འཕྲོག་མ་མ་སྨད་ལ་ཆང་བུ་གཉིས་སྦྱིན་པའམ། ཡང་ན་ཨོཾ་ཧ་རི་ཏེ་བཛྲ་ཡཀྵ་ནཱི་སྭཱ་ཧཱ་ཞེས་པས་སོ། །ཨོཾ་ཨ་གྲ་པིཎྜ་ཨ་སཱི་བྷྱཿསྭཱ་ཧཱ། ཞེས་པས་ཕུད་ལ་དགའ་བའི་འབྱུང་པོ་ལ་གཅིག་བྱིན་ཏེ། ཁ་ཟས་ཀྱི་རྣལ་འབྱོར་གྱིས་ནང་གི་སྦྱིན་སྲེག་བྱ་བ་ལ་སོགས་པ་ཐུན་མཚམས་ཀྱི་བྱ་བ་རྣམས་ཇི་ལྟ་བ་བཞིན་དུ་རྫོགས་པར་བྱས་ནས་སྔ་དྲོའི་ཐུན་ལ་འཇུག་པར་བྱའོ། །དེ་ནས་ལངས་ཏེ་ཐུན་མཚམས་ཀྱི་བྱ་བ་སྔར་བཞིན་བྱའོ། གཞན་ཡང་མཆོད་རྟེན་བཞེངས་པ་དང་། ཆོས་འཆད་པ་དང་། ཀློག་པ་དང་། བསྐོར་བ་ལ་སོགས་པའི་བྱ་བ་ཐུན་མཚམས་སུ་བྱ་སྟེ་དགོངས་མོའི་ཐུན་བྱའོ། དེ་ནས་ལངས་ཏེ་ཐུན་མཚམས་སུ་སྔར་བཞིན་དང་༑ ཁྱད་པར་དུའང་སྲོད་ཀྱི་དུས་སུ་གཏོར་མ་བྱའོ། །ཕྱིའི་སྤྱིན་སྲེག་དང་ནང་གི་སྦྱིན་སྲེག་ཀྱང་འབྱོར་པ་དང་ལྡན་པས་བྱའོ། །སྲོད་ཀྱི་ཐུན་གྱི་མཇུག་རྫོགས་པའི་རིམ་པ་ཐིག་ལེའམ་སྟོང་པ་ཉིད་ཀྱི་ངང་ལ་ཉལ་བར་བྱའོ། །ལངས་ཏེ་ཐོ་རངས་ཀྱི་དུས་སུ་སྔར་བཞིན་སྤྱད་དེ། དེ་ལྟར་ན་ཉིན་མཚན་རྒྱུན་དུ་མཉམ་པར་བཞག་པ་དང་། མཉམ་པ་ལས་ལངས་པའི་རྣལ་འབྱོར་ལ་འབད་པར་བྱའོ། ། གཞན་ཡང་རྣལ་འབྱོར་བརྩོན་ལྡན་པས། །ཉིན་ཞག་སོ་སོ་ཉིད་དག་གམ། །ཡི་དྭགས་ཟླ་ཕྱེད་བཅུ་བཞི་དང་། །དེ་བཞིན་དུ་ཡང་བརྒྱད་པའམ། །ཟླ་བ་སོ་སོ་དག་ལའང་རུང་། །ཤེས་པའི་དུས་ལ་ཁྱད་པར་དུ། །དུར་ཁྲོད་རི་ཡི་བྱ་སྐྱིབས་སམ༑ཁང་སྟོང་ངམ་ནི་ཁྱིམ་ནང་དུ། །མཁས་པས་ཆོ་ག་ཇི་བཞིན་དུ། །ཚོགས་ཀྱི་འཁོར་ལོ་བྱས་པ་ཡིས། །དཔའ་བོ་རྣལ་འབྱོར་མ་རྣམས་ཀུན། །མཉེས་པས་དངོས་གྲུབ་སྩོལ་བར་བྱེད། །དེ་ལྟར་ལས་དང་པོའི་བྱ་བ་དེ་དག་ཀྱང་རྡོ་རྗེ་གུར་ལས་གསུངས་ཏེ། དེའང་ཐོག་མར་རྒྱུན་དུ་ཡང་སྤང་བྱ་སྤངས་པ་ལ་བསླབ་པའང་༑ སློབ་དཔོན་སྨད་པར་མི་བྱ་ཞིང་། །ཞེས་བྱ་བ་ལ་སོགས་པ་གསུངས་ཏེ། རྒྱས་པར་གཞན་དུ་བཤད་པས་མི་སྤྲོའོ། །བསྟེན་བྱ་བསྟེན་པའང་། རྟག་ཏུ་རང་གི་དམ་ཚིག་བྱ། །རྟག་ཏུ་དེ་བཞིན་གཤེགས་པར་མཆོད། །རྟག་ཏུ་བླ་མ་ལ་ཡང་དབུལ༑༑བླ་མ་སངས་རྒྱས་ཀུན་དང་འདྲ། །ཞེས་བྱ་བ་དང་། ཇི་སྲིད་བྱང་ཆུབ་སྙིང་པོའི་བར། །དཀོན་མཆོག་གསུམ་ནི་སྤང་མི་བྱ། །རྟག་ཏུ་དམ་ཚིག་བསྲུང་བར་བྱ། །རྡོ་རྗེ་དྲིལ་བུ་གཟུང་བར་བྱ། །གཙུག་ཏོར་རྟག་ཏུ་གཟུང་བར་བྱ། །རྟག་ཏུ་སྦྱིན་སྲེག་དགང་བར་བྱ། །རྟག་ཏུ་དཀྱིལ་འཁོར་བཞེངས་པར་བྱ། །རྟག་ཏུ་བདེ་གཤེགས་རབ་གནས་བྱ། །འབྱུང་པོ་ཆེ་ལ་གཏོར་མ་སྦྱིན། །རྟག་པར་རྒྱུན་དུ་སྔགས་བཟླས་ཤིང་། །བསམ་གཏན་ཉིད་ཀྱང་འབྲལ་མི་བྱ། །རྟག་ཏུ་སློབ་མ་བསྡུ་བྱ་ཞིང་། །རྟག་པ་རུ་ནི་བཤད་པར་གྱིས། །རྟག་ཏུ་སེམས་ཅན་བསྐྱང་བ་དང་༑༑རྟག་ཏུ་སངས་རྒྱས་ཆེར་མཉེས་བྱ། །ཛམྦྷ་ལ་ལ་ཆུ་སྦྱིན་ཞིང་། །ལས་རྣམས་ཐམས་ཅད་ཡང་དག་སྤྱད། །བྱེ་མའི་ལས་ལ་མཆོད་རྟེན་ཡང་། །མཁས་པས་ཆོ་ག་བཞིན་དུ་སྤྱད། །ཅེས་གསུངས་པ་ཡིན་ནོ།། །།
དེ་ལྟར་རྣལ་འབྱོར་ལ་བརྩོན་པར་བྱས་པས་དྲོད་ཆུང་ངུ་ཐོབ་པར་གྱུར་པས་ན་ཀུན་འདར་གྱི་སྤྱོད་པ་གསང་སྟེ་བསྒྲུབ་བོ། །དྲོད་འབྲིང་གི་ཚེ་ཀུན་བཟང་གི་སྤྱོད་པ་གསང་སྟེ་བསྒྲུབ་བོ། །དྲོད་ཆེན་པོ་ཐོབ་པར་གྱུར་པ་ན། །དམ་ཚིག་སྡོམ་ལས་རྣམ་པར་གྲོལ། །ཞེས་བྱ་བ་དང་། ཕྱག་རྒྱ་བཅིང་བ་རྣམ་སྤོང་ཞིང་། ། ཞེས་བྱ་བ་ལ་སོགས་པའི་དུས་སུ་གྱུར་པ་ན་སྤྱོད་པ་གཉིས་འཇིག་རྟེན་པའི་མངོན་དུ་སྤྱོད། དེ་ནས་རྒྱུད་ལས་གསུངས་པ་བཞིན་སྤྱོད་པས། ཕྱི་ནང་གི་ཡུལ་དང་གྲོགས་དང་ནོར་རྣམས་དབང་དུ་གྱུར་པས་ས་རྣམས་བགྲོད་དེ། མཐར་མངོན་པར་རྫོགས་པར་བྱང་ཆུབ་སྟེ། བདག་གཞན་གྱི་དོན་མ་ལུས་པའང་ཡོངས་སུ་རྫོགས་པར་འགྱུར་རོ། །དེ་ལྟར་དེ་དག་རྣམས་ཀྱང་རྒྱལ་བས་གསུངས་པ་ཡིན་པ་ལ༑༑དེ་ཡང་བློ་དམན་བདག་ལ་རྟོགས་པའི་ནུས་མེད་ཀྱང་། །བླ་མའི་གསུང་ལ་བརྟེན་ནས་ཅུང་ཟད་ཙམ་གང་རྟོགས། །དེ་འདིར་ཀྱེ་ཡི་རྡོ་རྗེའི་ལམ་འཇུག་དག་ལ་བརྩེ་བ་ཡིས། །དང་པོའི་ལས་ཅན་བྱ་བའི་རིམ་པ་དག་དང་ཡང་། །ཞར་ལས་ལམ་རིམ་བགྲོད་ཚུལ་ཅུང་ཟད་བྲིས་འདི་ལ། །ཐར་འདོད་ལེགས་པར་སྨིན་པར་སྐལ་བ་དང་ལྡན་པའི། །སྐྱེ་བོ་རྣམས་ཀྱིས་བརྩོན་པ་ཆེར་བསྐྱེད་འཇུག་པའི་རིགས༑༑བློ་དམན་ལེ་ལོའི་དབང་གྱུར་པ། །བདག་གིས་དེ་ལྟར་སྨྲས་གྱུར་ལ། ། ཆེར་དད་མེད་ནའང་རྒྱལ་བ་དང་། །བླ་མའི་གསུང་ལ་ཡིད་ཆེས་རིགས། །དེ་ལྟར་བདག་གིས་འབད་བྱས་ལས། །བསོད་ནམས་སྟོབས་ལྡན་སྲིད་པ་ཡི། །རྩེ་མོར་གཏུགས་གྱུར་སྐྱེས་དེ་ཡིས། །འགྲོ་ཀུན་རྡོ་རྗེ་འཛིན་གྱུར་ཅིག།བླ་མའི་དམ་པའི་ཞབས་ཀྱི་པདྨོ་ལ་གཏུགས་པའི་དགེ་བསྙེན་པུཎྱེ་ཨ་གྲས་བྲིས་པ་ལས་དང་པོ་པའི་བྱ་བ་རྫོགས་སོ།། །།འདིས་བསྟན་པ་དང་སེམས་ཅན་མང་པོ་ལ་ཕན་ཐོགས་པར་གྱུར་ཅིག